Document ID: 32013R0170

A BIZOTTSÁG 170/2013/EU VÉGREHAJTÁSI RENDELETE
(2013. február 25.)
Horvátország csatlakozására tekintettel a cukorágazatra vonatkozó átmeneti intézkedések megállapításáról
AZ EURÓPAI BIZOTTSÁG,
tekintettel Horvátország csatlakozási szerződésére és különösen annak 3. cikke (4) bekezdésére,
tekintettel Horvátország csatlakozási okmányára és különösen annak 41. cikkére; 16. cikkére, összefüggésben IV. melléklete 3. a) szakaszának 4. pontjával; valamint 18. cikkére, összefüggésben V. melléklete 4. szakaszának II. részével,
mivel:
(1)
A Horvátország csatlakozási okmányával a mezőgazdasági piacok közös szervezésének létrehozásáról, valamint egyes mezőgazdasági termékekre vonatkozó egyedi rendelkezésekről szóló, 2007. október 22-i 1234/2007/EK tanácsi rendeletbe (az egységes közös piacszervezésről szóló rendelet) (1) beillesztett, a cukorpiaccal kapcsolatos termelési és kereskedelmi intézkedésekre vonatkozó szabályokat 2013. január 1-jétől kell alkalmazni, feltéve, hogy a csatlakozási okmány ebben az időpontban hatályba lép. A 2012/2013-as gazdasági évre vonatkozóan azonban Horvátország egész répacukor-termelése még a nemzeti szabályok alapján fog történni. Ezért a Horvátországban hatályban lévő termelési és kereskedelmi szabályokról az 1234/2007/EK rendeletben előírt szabályokra történő átállás céljából átmeneti intézkedésekre van szükség. Ennek érdekében az 1234/2007/EK rendelet 49., 50., 51. cikkében, 55. cikke (1) bekezdésének b) pontjában és 56. cikkében előírt, a cukorrépa minimálárára, a szakmaközi megállapodásokra, a termelési díjra, a kvótarendszerre és a kvótakiosztásra vonatkozó rendelkezések alkalmazását a 2012/2013-as gazdasági évben Horvátország tekintetében mellőzni kell.
(2)
A csatlakozási okmánynak megfelelően Horvátország számára legfeljebb három gazdasági évet felölelő időszakra vonatkozóan éves szinten 40 000 tonna vámkontingens kerül fenntartásra a finomításra szánt nyers nádcukor behozatala tekintetében, tonnánként 98 EUR összegű behozatali vám mellett.
(3)
Az e rendelettel megnyitott vámkontingensekkel kapcsolatban kiállított behozatali engedélyeket a Horvátországban működő, kizárólag cukorfinomítással foglalkozó, jóváhagyott vállalkozások számára kell fenntartani.
(4)
Jelentős veszély áll fenn arra nézve, hogy a cukorágazat piacait megzavarják a Horvátországba a csatlakozást megelőzően spekulációs célból bevitt termékek. Ezért az ilyen spekulációs ügyletek és az egyéb piaci zavarok elkerülése érdekében az átmenetet megkönnyítő rendelkezéseket kell hozni. Olyan egyedi szabályokra van szükség, amelyek figyelembe veszik a cukorágazat jellegzetességeit.
(5)
Megfelelő rendelkezések útján meg kell előzni, hogy a piaci szereplők megkerüljék a szabad forgalomban lévő egyes cukortermékekre kivetett díjak alkalmazását azáltal, hogy a 2013. június 30-i összetételű Unióban vagy Horvátországban a csatlakozást megelőzően már szabad forgalomba bocsátott termékeket - átmeneti megőrzés vagy a Közösségi Vámkódex létrehozásáról szóló, 1992. október 12-i 2913/92/EGK tanácsi rendelet (2) 4. cikkének 15. b) pontjában és 16. b)-g) pontjában meghatározott vámjogi kezelések, illetve vámeljárások valamelyikének igénybevételével - felfüggesztő eljárás hatálya alá helyezik.
(6)
A csatlakozási okmánnyal összhangban a cukor vagy izoglükóz rendes átvihető készletét meghaladó mennyiségek után Horvátországnak befizetést kell teljesítenie az Unió általános költségvetésébe.
(7)
A többletmennyiségeket a Bizottságnak kell meghatároznia a 2009. július 1-jétől2013. június 30-ig terjedő időszakban Horvátországban a kereskedelem, valamint a termelés és a fogyasztás területén bekövetkezett változások alapján. A meghatározáshoz a cukor és az izoglükóz mellett jelentős hozzáadott cukoregyenérték-tartalommal rendelkező egyéb termékeket is figyelembe kell venni mint a spekuláció lehetséges célpontjait. Abban az esetben, ha a cukor és az izoglükóz meghatározott többletmennyiségét legkésőbb 2014. október 31-ig nem vonják ki az uniós piacról, Horvátország lesz pénzügyileg felelős az érintett mennyiségért.
(8)
A Horvátország által teljesítendő befizetésnek tükröznie kell a többletkészlet uniós cukorpiacra gyakorolt hatásaival összefüggő költségeket. Ezért a többletmennyiségek kivonásának elmaradása esetén a Horvátország által az uniós költségvetésbe befizetendő összeget a fehér cukor uniós cukorpiaci átlagára és világpiaci ára között a 2013. július 1. és 2014. október 31. közötti időszakban fennálló legnagyobb pozitív különbség alapján, tonnánként 50 EUR növeléssel kell kiszámítani. Az 50 EUR/tonna növelés az elmúlt 12 hónapban a fehér cukor tagállamokban érvényes ára és uniós átlagára közötti különbség szórásának felel meg. A növelésre annak figyelembevételéhez van szükség, hogy a fehér cukor ára az Unió egyes régióiban eltérhet a Bizottság által közzétett havi átlagártól. E számítás céljából világpiaci árként a londoni tőzsdének az 5. sz. fehér cukorra vonatkozó határidős piacán érvényes árfolyam havi átlagát kell annak a legközelebbi szállítási hónapnak a tekintetében figyelembe venni, amikor a fehér cukor kereskedelme lehetséges.
(9)
Az Uniónak és Horvátországnak egyaránt érdekében áll, hogy megelőzze a többletkészletek felhalmozódását, az pedig mindenképpen, hogy azonosítani tudja a nagyobb spekulatív jellegű kereskedelmi ügyletekben részt vevő piaci szereplőket. Ebből a célból Horvátországnak 2013. július 1-jéig létre kell hoznia egy olyan rendszert, amellyel a szóban forgó felelős piaci szereplők, illetve természetes személyek azonosíthatóak. A rendszernek köszönhetően Horvátország azonosítani tudja, hogy a magánszektorban mely gazdasági szereplőknél halmozódtak fel többletkészletek, hogy a lehető legnagyobb mértékben meg tudja téríttetni velük az uniós költségvetésbe befizetett összeget. Horvátországnak célszerű arra alkalmaznia ezt a rendszert, hogy az azonosított piaci szereplőket arra kényszerítse, hogy többletmennyiségeiket eltávolítsák az uniós piacról. Azokban az esetekben, amikor a többletmennyiséget felhalmozó piaci szereplő nem tudja megfelelően bizonyítani, hogy a szóban forgó többletet kivonta a piacról, Horvátországnak az érintett piaci szereplővel ki kell fizettetnie egy adott összeget. Helyénvaló ezt az összeget olyan, kellően magas szinten megállapítani, hogy az visszatartsa az érintett piaci szereplőket többletkészleteik megtartásától, miáltal elkerülhető annak veszélye, hogy Horvátországban készletek halmozódjanak fel. Következetességi okokból Horvátországnak az olyan azonosított többletkészletek (fehércukor- vagy szárazanyag-egyenértékben kifejezett) minden egyes tonnája után, amelyet nem vontak ki a piacról, 500 EUR-t indokolt felszámolnia. Ez megegyezik azzal az összeggel, amelyet a kvótán felüli cukortermelésre vonatkozóan a 318/2006/EK tanácsi rendelet végrehajtása részletes szabályainak megállapításáról szóló, 2006. június 29-i 967/2006/EK bizottsági rendelet (3) 3. cikke többletösszegként megállapít. Ugyan a magánszektorban a többletmennyiségek felhalmozódásához a piaci szereplők és a háztartások egyaránt hozzájárulhatnak, nagyobb a valószínűsége annak, hogy ezt a piaci szereplők teszik, és a gyakorlatban nem kivitelezhető, hogy a háztartások is hozzájáruljanak a szóban forgó összeghez.
(10)
A többletkészletek meghatározásához és a megállapított többletkészletek eltávolításához Horvátországnak a Bizottság rendelkezésére kell bocsátania az érintett termékek kereskedelmére, termelésére és fogyasztására vonatkozó legfrissebb statisztikai adatokat és annak igazolását, hogy a megállapított többletkészletek a Bizottság által megállapított határidőig kivonásra kerültek a piacról.
(11)
Az e rendeletben előírt intézkedések összhangban vannak a mezőgazdasági piacok közös szervezésével foglalkozó irányítóbizottság véleményével,
ELFOGADTA EZT A RENDELETET:
I. FEJEZET
ÁTMENETI INTÉZKEDÉSEK HORVÁTORSZÁG CSATLAKOZÁSÁRA TEKINTETTEL
1. SZAKASZ
Az egységes piacszervezés alkalmazhatósága a cukorágazatban
1. cikk
Az 1234/2007/EK rendelet egyes rendelkezéseinek alkalmazhatósága
Az 1234/2007/EK rendelet 49., 50., 51. cikke, 55. cikke (1) bekezdésének b) pontja és 56. cikke Horvátország esetében a 2012/2013-as gazdasági év tekintetében nem alkalmazandó.
Az 56. cikket azonban a 2013/2014-es gazdasági évtől alkalmazandó nemzeti kvóták 2013. évi kiosztására alkalmazni kell.
2. SZAKASZ
Vámkontingensek megnyitása a finomítók számára
2. cikk
Vámkontingens megnyitása a finomításra szánt nyers nádcukor behozatala céljából
(1) A 2013. július 1. és szeptember 30. közötti időszak tekintetében 40 000 tonnának megfelelő, fehércukor-egyenértékben kifejezett, 98 EUR/tonna vámtételű vámkontingens kerül megnyitására a 1701 14 10 KN-kód alá tartozó, finomításra szánt nyers nádcukor bármely harmadik országból való behozatalára.
(2) A 2013/2014-es és a 2014/2015-ös gazdasági év tekintetében 40 000 tonnának megfelelő, fehércukor-egyenértékben kifejezett, 98 EUR/tonna vámtételű vámkontingens kerül megnyitására a 1701 14 10 KN-kód alá tartozó, finomításra szánt nyers nádcukor bármely harmadik országból való behozatalára.
(3) Az e rendelettel összhangban behozott mennyiségek a 09.4367 tételszámot viselik.
3. cikk
A 891/2009/EK (4) bizottsági rendelet alkalmazása
Ha a 4. cikk másként nem rendelkezik, az e rendelettel megnyitott vámkontingensek keretében behozott cukorra a cukorágazatban a behozatali engedélyekre és egyes uniós vámkontingensek kezelésére vonatkozóan a 891/2009/EK rendeletben meghatározott szabályokat kell alkalmazni.
4. cikk
Behozatali engedélyek
(1) A 2. cikk (1) és (2) bekezdésében említett mennyiségekre vonatkozó behozatali engedély iránti kérelmeket Horvátország illetékes hatóságaihoz kell benyújtani.
(2) A behozatali engedély iránti kérelmeket kizárólag a Horvátország területén székhellyel rendelkező és kizárólag cukorfinomítással foglalkozó, az 1234/2007/EK rendelet 57. cikkének megfelelően jóváhagyott vállalkozások nyújthatják be.
(3) A 891/2009/EK rendelet 5. cikkének (1) bekezdésétől eltérve az e rendelet 2. cikkének (1) bekezdésében említett mennyiségre vonatkozó behozatali engedély iránti kérelmeket 2013. július 1-jétől lehet benyújtani.
(4) A behozatali engedély iránti kérelmeken és az engedélyeken a következőket kell feltüntetni:
a)
a 17. és a 18. rovatban: a nyerscukor mennyisége, amely nem haladhatja meg a 2. cikk (1) és (2) bekezdésében említett mennyiségeket;
b)
a 20. rovatban: a melléklet A. részében felsorolt bejegyzések közül legalább egy;
c)
a 24. rovatban (az engedélyek esetében): a melléklet B. részében felsorolt bejegyzések közül legalább egy.
(5) Az e rendelet alapján kiadott behozatali engedélyek kizárólag a Horvátországba irányuló importra érvényesek. Az engedélyek a következő időszakokra érvényesek:
a)
2014. január 31-ig a 2. cikk (1) bekezdése szerinti vámkontingens vonatkozásában;
b)
az adott gazdasági év végéig a 2. cikk (2) bekezdése szerinti vámkontingens vonatkozásában.
II. FEJEZET
ÁTMENETI INTÉZKEDÉSEK A SPEKULÁCIÓ ÉS A PIACI ZAVAROK ELKERÜLÉSE ÉRDEKÉBEN
5. cikk
Fogalommeghatározások
E fejezet alkalmazásában:
a) „cukor”:
i.
a 1701 KN-kód alá tartozó répa- és nádcukor szilárd állapotban;
ii.
a 1702 60 95 és a 1702 90 95 KN-kód alá tartozó cukorszirup;
iii.
a 1702 60 80 és a 1702 90 80 KN-kód alá tartozó inulinszirup;
b) „izoglükóz”: a 1702 30 10, a 1702 40 10, a 1702 60 10, a 1702 90 30 és a 2106 90 30 KN-kód alá tartozó termék;
c) „feldolgozott termékek”: olyan, 10 %-ot meghaladó hozzáadott cukor-/cukoregyenérték-tartalmú termékek, amelyek mezőgazdasági termékek feldolgozásából származnak;
d) „gyümölcscukor”: a 1702 50 00 KN-kód alá tartozó vegytiszta gyümölcscukor.
1. SZAKASZ
A csatlakozás időpontjában különleges vámkezeléseknek és vámeljárásoknak alávetett termékek
6. cikk
Felfüggesztő eljárás
A csatlakozási okmány IV. mellékletének 5. pontjától eltérve a 1701, a 1702, a 1704, a 1904, a 1905, a 2006, a 2007, a 2009, a 2105 és a 2202 KN-kód alá tartozó olyan termékekre, amelyek Horvátországban 2013. július 1-jén a 2913/92/EGK rendelet 50. és 51. cikkében említett átmeneti megőrzés vagy az ugyanazon rendelet 4. cikke (15) bekezdésének b) pontjában és 16. cikke b)-g) pontjában említett vámjogi sorsok vagy vámeljárások valamelyikének hatálya alatt állnak, alkalmazni kell a 2658/87/EGK tanácsi rendelet (5) I. mellékletének megfelelő behozatali vámot, valamint a vámtartozás keletkezésének időpontjában alkalmazandó esetleges kiegészítő vámtételt.
2. SZAKASZ
Többletmennyiségek
7. cikk
A többletmennyiségek meghatározása
(1) A Bizottság Horvátország esetében legkésőbb 2014. január 31-ig az 1234/2007/EK rendelet 195. cikkének (2) bekezdése szerinti eljárással összhangban meghatározza:
a)
az akár feldolgozatlan állapotú, akár feldolgozott termékben lévő cukor azon mennyiségét (fehércukor-egyenértékben);
b)
az izoglükóz azon mennyiségét (szárazanyag);
c)
a gyümölcscukor azon mennyiségét,
amely 2013. július 1-jén meghaladja a rendes átvihető készletnek tekintett mennyiséget, és amelyet Horvátország költségére ki kell vonni a piacról.
(2) Az (1) bekezdésben említett többletmennyiségek meghatározásakor különösen a 2012. július 1. és 2013. június 30. közötti időszakban a 2009. július 1-jétől2012. június 30-ig tartó hároméves időszakhoz képest a következőket illetően bekövetkezett változásokat kell figyelembe venni:
a)
az akár feldolgozatlan állapotú, akár feldolgozott termékekben lévő cukor, az izoglükóz és a gyümölcscukor behozott és kivitt mennyiségei;
b)
a cukor és az izoglükóz termelése, fogyasztása és készletei;
c)
a készletek kialakulásában szerepet játszó körülmények.
8. cikk
A többletmennyiségek meghatározása a piaci szereplők szintjén
(1) Horvátországnak 2013. július 1-jére rendelkeznie kell az akár feldolgozatlan állapotú, akár feldolgozott termékekben lévő cukor, az izoglükóz és a gyümölcscukor forgalmazott vagy előállított többletmennyiségeinek a piaci szereplők szintjén történő azonosítására szolgáló rendszerrel. Ennek a rendszernek különösen a behozatal követésére, az adóügyi felügyeletre, valamint a piaci szereplők elszámolásain és raktárkészletein alapuló vizsgálatokra kell támaszkodnia, és magában kell foglalnia olyan intézkedéseket is, mint a kockázatokat fedező garancia és a behozatali engedélyek.
Az azonosítási rendszernek kockázatértékelésen kell alapulnia, amelynek során különösen a következő szempontoknak kell megfelelő figyelmet szentelni:
a)
az érintett piaci szereplők tevékenységének típusa;
b)
a tárolólétesítmények befogadóképessége;
c)
a tevékenység volumene.
(2) Horvátország felhasználja az (1) bekezdésben említett rendszert arra, hogy az érintett piaci szereplőket rákényszerítse a többletmennyiségeiknek megfelelő cukor- vagy izoglükóz-mennyiségeknek a piacról a saját költségükön történő eltávolítására.
9. cikk
A többletmennyiségek eltávolítása
(1) Horvátország biztosítja, hogy legkésőbb 2014. október 31-ig - uniós intervenció nélkül - a 7. cikk (1) bekezdésében említett többletmennyiséggel megegyező cukor- vagy izoglükóz-mennyiségek eltávolításra kerülnek a piacról.
(2) A 7. cikk alapján meghatározott többletmennyiségeket unós támogatás nélkül, a következő módok valamelyikével kell eltávolítani a piacról:
a)
a piaci szereplők által az Unióból történő, nemzeti támogatás nélküli export;
b)
a tüzelőanyag-ágazatban való felhasználás;
c)
takarmányozásra szolgáló denaturálás támogatás nélkül a 100/72/EGK bizottsági rendelet (6) III. és IV. címével összhangban.
10. cikk
A többletmennyiségek esetén felszámítandó összeg
Amennyiben a Bizottság által a 7. cikk (1) bekezdésével összhangban megállapított összmennyiségek túllépik a 8. cikkben említett mennyiségeket, Horvátország az e két érték (fehércukor- vagy szárazanyag-egyenértékben kifejezett) különbözetéből, illetve a 952/2006/EK bizottsági rendelet (7) 14. cikke szerint havi rendszerességgel jelentett uniós cukorpiaci átlagár és a londoni tőzsdének az 5. sz. fehér cukorra vonatkozó határidős piacán a 2013. július 1. és 2014. október 31. közötti időszak alatt a legközelebbi határidő esetén megfigyelt, euróra átszámított árfolyam havi átlaga közötti legnagyobb pozitív különbségből képzett szorzattal egyenlő összeget fizet. Az így kapott összeget a többletmennyiség minden egyes tonnája után 50 EUR-val növelni kell. Az így kapott összeget legkésőbb 2015. június 30-ig az Unió költségvetésébe kell befizetni.
11. cikk
A piaci szereplő által benyújtandó bizonyíték az eltávolított készletekre vonatkozóan
(1) Legkésőbb 2015. január 31-ig az érintett piaci szereplők Horvátország számára kielégítő bizonyítékokat szolgáltatnak arra nézve, hogy a birtokukban levő, a 8. cikk alkalmazásával megállapított cukor- és izoglükóz-többletmennyiségeiket saját költségükre, a 9. cikk (2) bekezdésével összhangban eltávolították a piacról.
(2) Amennyiben a cukor vagy izoglükóz többletmennyiségeinek eltávolítására a 9. cikk (2) bekezdésének a) pontjával összhangban került sor, a bizonyítékok a következők:
a)
a 951/2006/EK (8) és a 376/2008/EK (9) bizottsági rendelettel összhangban kiadott kiviteli engedély;
b)
a 376/2008/EK rendelet 31. és 32. cikkében említett, a biztosíték feloldásához szükséges vonatkozó dokumentumok.
Az első albekezdésben említett kiviteli engedélyre vonatkozó kérelem 20. rovatában a következő szöveget kell feltüntetni:
„export céljára a 170/2013/EU végrehajtási rendelet 9. cikke (2) bekezdésének a) pontjával összhangban”.
A kiviteli engedély 22. rovatában a következő szöveget kell feltüntetni:
„visszatérítés nélkül exportálandó … (az a mennyiség, amelyre az engedélyt kiadták) kg”.
A kiviteli engedélynek a kibocsátásának időpontjától 2014. október 31-ig kell érvényesnek lennie.
(3) Amennyiben a piacról való eltávolítás bizonyítása az (1) és a (2) bekezdésnek megfelelően nem történik meg, Horvátország az érintett piaci szereplőre a 8. cikk alkalmazásával megállapított egyéni többletmennyiségre vonatkoztatva (fehércukor- vagy szárazanyag-egyenértékben kifejezett) tonnánként 500 EUR öszeget veti ki. Az így kapott összeget Horvátország nemzeti költségvetésébe kell utalni.
12. cikk
A Horvátország által benyújtandó bizonyíték az eltávolított készletekre vonatkozóan
(1) Horvátország legkésőbb 2015. február 28-ig bizonyítékot szolgáltat a Bizottságnak arra nézve, hogy a 7. cikk (1) bekezdésében említett többletmennyiséget a 9. cikk (2) bekezdésében említett módokon eltávolították a piacról, és megjelöli az egyes módokon eltávolított mennyiségeket.
(2) Amennyiben a többletmennyiség egészét vagy egy részét illetően az uniós piacról való eltávolítás bizonyítása az (1) bekezdésnek megfelelően nem történik meg, Horvátországnak az el nem távolított (fehércukor- vagy szárazanyag-egyenértékben kifejezett) mennyiségnek megfelelő értékből, illetve a 952/2006/EK rendelet 14. cikke szerint havi rendszerességgel jelentett uniós cukorpiaci átlagár és a londoni tőzsdének az 5. sz. fehér cukorra vonatkozó határidős piacán a 2013. július 1. és 2014. október 31. közötti időszak alatt a legközelebbi határidő esetén megfigyelt, euróra átszámított árfolyam havi átlaga közötti legnagyobb pozitív különbségből képzett szorzattal egyenlő összeget kell fizetnie. Az így kapott összeget a többletmennyiség minden egyes tonnája után 50 EUR-val növelni kell. Az így kapott teljes összegből le kell vonni az e rendelet 10. cikke alapján kivetett összeget.
A szóban forgó összeget legkésőbb 2015. június 30-ig az Unió költségvetésébe kell befizetni.
Az első albekezdésben és a 10. cikkben említett összegeket az 1234/2007/EK rendelet 195. cikkének (2) bekezdésében meghatározott eljárással, legkésőbb 2015. április 30-ig kell meghatározni a Horvátország által az e cikk (1) bekezdése alapján nyújtott tájékoztatások alapján.
13. cikk
Ellenőrzés
(1) Horvátország megteszi az e fejezet alkalmazásához szükséges intézkedéseket, és kialakítja a 7. cikk (1) bekezdésében említett többletmennyiség eltávolításának ellenőrzéséhez szükséges eljárásokat.
(2) Horvátország legkésőbb 2013. szeptember 30-ig közli a Bizottsággal:
a)
a 8. cikkben említett, a többletmennyiségek azonosítására szolgáló rendszerre vonatkozó információkat;
b)
a 2009. július 1. és 2013. június 30. közötti időszakban a cukor, az izoglükóz, a gyümölcscukor és a foldolgozott termékek havonta kivitt és behozott mennyiségeit, külön feltüntetve a behozatalt és a kivitelt:
i.
a 2013. június 30-i összetételű Unió; valamint
ii.
a harmadik országok viszonylatában;
c)
a 2009. július 1. és 2013. június 30. közötti időszakra vonatkozóan az évente előállított cukor- és izoglükóz-mennyiségeket a kvótán belüli és kvótán kívüli előállítás szerinti bontásában, valamint a nyerscukorból történő finomítással évente előállított és az évente elfogyasztott cukor- és izoglükóz-mennyiségeket;
d)
a 2009. július 1. és 2013. június 30. közötti időszakra vonatkozóan a minden egyes év július 1-jén fennálló cukor- és izoglukóz-készleteket.
III. FEJEZET
ZÁRÓ RENDELKEZÉS
14. cikk
Hatálybalépés
Ez a rendelet Horvátország csatlakozási szerződésének hatálybalépése esetén, annak hatálybalépése napján lép hatályba.
Ez a rendelet teljes egészében kötelező és közvetlenül alkalmazandó valamennyi tagállamban.
Kelt Brüsszelben, 2013. február 25-én.

Labels: 17
7
3
6
18
15